Ulkomaisen tiedustelun yksi keskeinen päämäärä viime vuonna on ollut vaikuttaa Suomen energiapoliittiseen päätöksentekoon, kertoo Suojelupoliisi vuosikertomuksessaan.

Supon viestintä ei halunnut täsmentää, minkä maan tiedustelua tai mitä energiapoliittista yksityiskohtaa vuoden 2015 vuosikertomuksen kohdalla konkreettisesti tarkoitetaan.

– Valitettavasti lause on elaboroitu (kehitetty eteenpäin) maksimiinsa tekstissä jo, emmekä pysty avaamaan sitä enempää. Avaamme sitä vuosittain pikku hiljaa ja kerromme näitä yksityiskohtia, mutta nyt ei ole sanottavissa siitä valitettavasti enempää, Jyri Rantala supon viestinnästä kertoi puhelimitse.

STT ei tavoittanut entistä elinkeinoministeriä Jan Vapaavuorta (kok) tai nykyistä elinkeinoministeriä Olli Rehniä (kesk) kertomaan, liittyykö vuosikertomuksen kirjaus mahdollisesti esimerkiksi Fennovoiman ydinvoimalahankkeeseen.

Ulkoasianvaliokunnan puheenjohtaja Antti Kaikkonen (kesk) kertoi, että ei ole ollut tietoinen vaikuttamisyrityksistä.